Valtiovarainministeriön kansliapäällikköä ei onnistuttu nimittämään vieläkään. Asia jäi pöydälle valtioneuvoston yleisistunnossa torstaina.

Pöydälle jättämistä vaati kehitysyhteistyö- ja ulkomaankauppaministeri Ville Skinnari (sd.)

Virkaan on oltu nimittämässä alivaltiosihteeri Päivi Nergiä. Nerg on ollut valtiovarainministeri Katri Kulmunin (kesk.) ykkösehdokas.

Viime viikolla viran täyttäminen vedettiin viime hetkellä pois valtioneuvoston yleisistunnon asialistalta, koska puolueet halusivat käydä vielä läpi nimityksen perusteet.

Valtiovarainministeriön hallinto- ja kehitysjohtaja Juha Majanen totesi Ylelle, että pöydälle jättäminen tarkoittaa, että valtioneuvosto käsittelee asiaa uudelleen ensi viikolla.

Ministeri Skinnari perusteli ratkaisuaan Twitterissä.

– Valtiovarainministeriön kansliapäällikön nimitysasia on saanut paljon julkisuutta ja keskustelu on ollut moninaista. Kokonaisuuteen tulee vielä perehtyä tarkemmin ja siksi aikalisä on tarpeen, Skinnari kirjoitti.

Valtiovarainministeriön kansliapäällikön nimitysasia on saanut paljon julkisuutta ja keskustelu on ollut moninaista. Kokonaisuuteen tulee vielä perehtyä tarkemmin ja siksi aikalisä on tarpeen. — Ville Skinnari (@VilleSkinnari) 23. huhtikuuta 2020

Kulmuni kommentoi niukasti, Nerg ihmettelee

Valtiovarainministeri Katri Kulmuni ei halunnut suuremmin kommentoida nimityssotkua torstaina.

Hän lähetti esikuntansa välityksellä Ylelle toteamuksen, että nimitys tulee ensi viikolla uudelleen valtioneuvoston istuntoon.

Alivaltiosihteeri Päivi Nerg kommentoi Twitterissä nimityssotkusta käytyä keskustelua. Hänen mukaansa ainoa selvä asia on, että valtiovarainministeriö tarvitsee uuden vetäjän heinäkuun alussa.

– Ihmetellen taidamme kaikki tätä sivusta seurata, Nerg kirjoitti.

Ihmetellen taidamme kaikki tätä sivusta seurata. @VMuutiset tarvitsee vetäjän 1.7 alkaen, se taitaa olla ainoa selvä asia. — Päivi Nerg (@PaiviNerg) 23. huhtikuuta 2020

Nimityksessä vaikeita poliittisia mutkia

Nimitys on näyttänyt varsin riitaiselta.

Nerg ei ole hallituksen vasemmistopuolueiden suosikki virkaan. Nerg oli keskeisessä roolissa Juha Sipilän (kesk.) hallituksen sote-uudistuksen valmistelussa.

Viime aikoina on selvitelty epäilyjä, joiden mukaan valtiovarainministeriön virkamiehet olisivat pimittäneet eduskunnalta olennaista tietoa eduskunnalta sote-valmistelun yhteydessä. Nerg on kiistänyt epäilyt.

Eduskunnan tiedonsaantioikeudesta on alkamassa perustustuslakivaliokunnan selvitys, mutta valtiovarainministeriön hallinto- ja kehitysjohtaja Juha Majanen sanoi torstaina ennen valtioneuvoston istuntoa STT:lle, ettei tämä vaikuta Nergin nimitykseen.

Kansliapäällikkö on vallakas virkamies

Valtiovarainministeriön kansliapäällikkö on yksi vaikutusvaltaisimmista virkamiehistä. Hän johtaa valtiovarainministeriön toimintaa ja vaikuttaa siten merkittävästi Suomen talouspolitiikkaan.

Nerg on aiemmin toiminut muun muassa sisäministeriön kansliapäällikkönä. Tällä hetkellä hän työskentelee valtiovarainministeriön hallintopolitiikan alivaltiosihteerinä.

Kansliapäällikön paikkaa tavoittelevat myös Suomen Pankin johtokunnan neuvonantaja Lauri Kajanoja, valtiovarainministeriön rahoitusmarkkinaosaston päällikkö Leena Mörttinen, valtiovarainministeriön talouspolitiikan koordinaattori Markus Sovala ja kansanedustaja Juhana Vartiainen (kok.).

Muut hakijat ovat taloustieteen tohtoreita, Nerg on maatalous- ja metsätieteiden maisteri.

Helsingin Sanomien (siirryt toiseen palveluun) saaman nimitysmuistion mukaan nimitysprosessissa on painotettu Nergin monipuolista kokemusta ja käytännössä osoitettua johtamistaitoa ja -kokemusta.

Juttua muutettu klo 16.09: Lisätty Katri Kulmunin ja Päivi Nergin kommentit.

Lue lisäksi:

Valtiovarainministeriön kansliapäällikön nimitys peruttiin viime hetkellä – virkaan esitetään alivaltiosihteeri Päivi Nergiä

Martti Hetemäki jatkaa valtiovarainministeriön kansliapäällikkönä kesään saakka

Analyysi: Media tarkkailee Hetemäen seuraajan valintaa silmä kovana – ja syystä